<classify> PACHA waliokuwa wameungana, Anisia na Almenesia Beatus waliopelekwa nchini Saudi Arabia kwa matibabu ya kuwatenganisha, watarejea nyumbani Agosti 30, mwaka huu, wakiwa wamepona baada ya kutenganishwa.Watoto hao, kama wanavyoonekana pichani walizaliwa Januari 29, mwaka jana wilayani Misenyi mkoani Kagera katika Kituo cha Masista cha St Theresa Omukajunguti Kata ya Kyaka na kufikishwa Hospitali ya Taifa Muhimbili MNH jijini Dar es Salaam mapema Februari mwaka jana. Wakiwa Muhimbili, pacha hao waliwekwa wadi maalumu ya jengo la watoto la Magufuli, wakipatiwa matibabu ya awali kabla ya kupelekwa Saudia Arabia kwa matibabu kwa udhamini wa Serikali ya Saudi Arabia ambayo imegharamia matibabu ya watoto hao. Anisia na Almenesia walikuwa wameungana eneo kubwa la kifua na tumbo, lakini kila mmoja akiwa na mfumo wake wa hewa. Hata hivyo, Desemba 23, mwaka jana, walifanikiwa kutenganishwa katika Hospitali ya Mfalme Abdulaziz iliyopo Riyadh, mji mkuu wa Saudi Arabia, ambako kuna madaktari bingwa wa upasuaji.Daktari kinara, Abdullah Al-Rabeeah aliyeongoza kazi hiyo, alisema pacha wote wawili wapo katika hali njema na madaktari waliowafanyia upasuaji wana matumaini kuwa pacha hao watakuwa na maisha bora zaidi. Kwa mujibu wa tiketi za pacha hao ambazo gazeti hili imeona nakala zake kutoka kwa Balozi wa Tanzania nchini Saudi Arabia, Ahmed Mgaza, pacha hao pamoja na mama yao, Jonisia Jovitus wataondoka kwenye Uwanja wa Ndege wa Mfalme Khalid kupitia Dubai na watawasili nchini siku hiyo saa 11 alfajiri ambako watapokelewa na uongozi wa Hospitali ya Taifa ya Muhimbili.  <topic>: KITAIFA 